DA vra nuwe benadering oor inentings – ook instapklanteArgieffoto (Foto: Lindsey Parnaby/AFP) Die DA doen ŉ beroep op die departement van gesondheid om ŉ nuwe benadering in te stel vir die inentingsveldtog. “Die EVDS-afspraakstelsel is klaarblyklik nie doeltreffend op sy eie nie,” het Haseena Ismail, ŉ DA-lid op die portefeuljekomitee oor gesondheid, gesê. “Terwyl diegene wat afsprake het geprioritiseer moet word, moet inentingsfasiliteite dit moontlik maak vir persone ouer as 60 en persone, wat bewys kan lewer van ernstige komorbiditeite, om net in te stap.” Ismail sê die afspraakstelsel is eenvoudig nie doeltreffend nie, omdat dit eksklusief aanlyn plaasvind. “Mense sukkel om te registreer en talle wat suksesvol geregistreer het, het nog nie ŉ datum vir ŉ afspraak ontvang nie. ŉ Hibriede benadering tussen die afspraakstelsel en instapklante kan die inentingsveldtog bespoedig.” Ismail sê die derde golf het begin en die regering struikel nog oor sy inentingsveldtog. “Hoe vinniger ons mense ouer as 60 kan inent, hoe vinniger kan ons diegene begin prioritiseer wat komorbiditeite het. Die feit dat ons nog slegs 700 904 (1,08%) van mense tot dusver ingeënt het, beteken dat ons nie ons teiken gaan haal van 5 miljoen inentings vir mense ouer as 60 nie. Ons kan nie bekostig om onbepaald in afsondering te wees ten koste van lewens en mense se lewensbestaan nie.”